UNIUNEA NAȚIONALĂ A BAROURILOR DIN ROMÂNIA

***CONSILIUL UNIUNII***

**HOTĂRÂREA NR. 236/11-12 martie 2022**

**privind aprobarea Statutului**

**Institutului Național pentru Pregătirea și Perfecționarea Avocaților**

*Consiliul Uniunii Naționale a Barourilor din România (U.N.B.R.), întrunit în ședința din 11-12 martie 2022,*

*Având în vedere dispozițiile art. 66 lit. f) și h) din Legea nr. 51/1995 pentru organizarea și exercitarea profesiei de avocat, precum și ale art. 311 alin. (3) din Statutul profesiei de avocat, adoptat prin Hotărârea Consiliului UNBR nr. 64 din 3 decembrie 2011, cu modificările și completările ulterioare,*

*Luând în considerare propunerea Comisiei Permanente a U.N.B.R., astfel cum a fost definitivată în ședințele din 25-26.08.2021, 09.12.2021, 05.02.2022 și 18.02.2022,*

*Ținând cont de propunerile făcute în cadrul ședinței Consiliului U.N.B.R.,*

**HOTĂRĂȘTE:**

**Art. 1. –** Se aprobă Statutul Institutului Național pentru Pregătirea și Perfecționarea Avocaților (I.N.P.P.A.), cuprins în anexa la prezenta hotărâre.

**Art. 2.** **–** Prezenta hotărâre se comunică INPPA, barourilor, membrilor Consiliului U.N.B.R. și se publică pe website-urile U.N.B.R. și I.N.P.P.A..

**CONSILIUL U.N.B.R.**

**Anexa la Hotărârea Consiliului UNBR nr. 236/11-12 martie 2022**

|  |
| --- |
| 2022 |

**Statutul Institutului Național pentru Pregătirea și Perfecționarea Avocaților**

**- I.N.P.P.A. -**

**CUPRINS:**

[Capitolul I - Dispoziții generale 2](#_Toc95667681)

[Capitolul II - Organizarea și funcționarea Institutului 5](#_Toc95667682)

[Capitolul III - Dizolvarea și lichidarea Institutului 12](#_Toc95667683)

[Capitolul IV - Dispoziții finale 13](#_Toc95667684)

# Capitolul I - Dispoziții generale

Institutul Național pentru Pregătirea și Perfecționarea Avocaților (I.N.P.P.A.), denumit în continuare „*Institutul*”, se înființează în baza art. 65 lit. f) din Legea nr. 51/1995 pentru organizarea și exercitarea profesiei de avocat, a prevederilor Statutului profesiei de avocat, precum și a celorlalte acte normative privind exercitarea profesiei de avocat.

* 1. Institutul este persoană juridică română de drept privat, non-profit, de interes public, aflată sub autoritatea Consiliului U.N.B.R.
  2. Institutul este organizat și funcționează în baza principiului autonomiei, precum și în limitele competențelor stabilite de prezentul statut.
  3. Institutul nu face parte din sistemul național de învățământ și nu este supus procedurilor de autorizare și acreditare, prevăzute de lege
  4. Institutul are personalitate juridică și buget propriu care se aprobă anual de Consiliul U.N.B.R.
  5. Institutul are siglă și ștampilă proprii în condițiile legii.

Sediul Institutului este stabilit în București, Str. Vulturilor nr. 23, sector 3. Sediul Institutului poate fi modificat prin hotărâre a Comisiei Permanente a U.N.B.R. (denumită în continuare „Comisia Permanentă”).

* 1. Institutul are ca scop pregătirea, formarea și perfecționarea, inițială și continuă, a avocaților, în vederea asigurării exercitării calificate a dreptului de apărare și a competenței profesionale a avocaților.
  2. Pentru realizarea acestui scop, Institutul urmărește îndeplinirea următoarelor obiective:
     1. asigurarea cadrului organizatoric necesar pregătirii avocaților stagiari, pregătirii continue a tuturor avocaților, îmbunătățirii nivelului profesional al avocaților și respectării deontologiei și disciplinei profesionale;
     2. stabilirea formelor de pregătire la standarde de competență profesionale într-un sistem nediscriminatoriu de oportunități egale și uniforme la nivel național;
     3. realizarea de studii și programe de politici profesionale pe probleme compatibile cu dezvoltarea profesiei de avocat în plan intern și internațional, propuneri de îmbunătățiri a legislației pentru întărirea sistemului juridic românesc și armonizarea acestuia cu legislația Uniunii Europene;
     4. stabilirea unor relații de cooperare permanentă, pe plan intern șiinternațional, cu instituțiile și organizațiile cu atribuții în realizarea pregătirii și perfecționării pregătirii profesionale în sistemul profesiilor care necesită pregătire juridică..
  3. Institutul urmărește formarea unor specialiști competenți și responsabili, înzestrați cu gândire critică, cu capacitate de inovare, cu respect pentru etica profesională, cu abilități de înțelegere a problematicii legate de evoluția fenomenelor juridice, economice și sociale.
  4. Membrii corpului de formatori ai Institutului au libertatea de investiga orice subiect, pe baza metodologiei științifice. Aceasta implică libertatea de a comunica rezultatele cercetării, prin orice mijloace, cursanților și avocaților participanți la formele de pregătire continuă, cu respectarea normelor legale, deontologice și de conduită profesională, precum și a principiilor obiectivității și toleranței. Corpul de formatori al Institutului se bucură de libertate de expresie în exercitarea activităților de formare care le-au fost încredințate.
  5. Institutul se situează în afara activităților politice de partid. În activitățile de formare desfășurate în cadrul Institutului și în cele desfășurate sub egida acestuia, politica poate reprezenta cel mult un obiect de investigație contextuală, nu și o formă de acțiune. Spațiul Institutului nu poate fi utilizat pentru activități, de orice fel, ale partidelor politice, altor organizații sau ale indivizilor care promovează ideologii și acțiuni politice.
  6. De asemenea, spațiul Institutului nu poate fi utilizat pentru activități de autopromovare sau de promovare a altor persoane în funcții sau în organe de conducere ale profesiei, la orice nivel.
  7. Activitatea Institutului are vocație teritorială generală. Structura centrală a Institutului asigură și activitatea de centru teritorial pentru barourile de pe raza Curții de Apel București și a Curților de Apel învecinate acesteia.
  8. Institutul poate organiza, prin mijloace propriii sau în cooperare cu instituții de învățământ superior, cursuri de pregătire:
     1. pentru absolvenții învățământului superior cu diploma de licență sau echivalentă, în vederea susținerii examenelor de intrare în profesia de avocat;
     2. pentru avocații înscriși în barourile din alte țări, în vederea susținerii examenelor de limba română și de drept românesc pentru înscrierea în barourile din România.
  9. Institutul poate înființa centre teritoriale, în raport de necesitățile impuse de asigurarea formării în teritoriu și de disponibilitățile logistice (formatori și spații adecvate) existente.
  10. Centrele teritoriale sunt dezmembrăminte în teritoriu ale Institutului, nu au personalitate juridică, patrimoniu și buget propriu. Ele pot avea conturi bancare, deschise pe numele structurii centrale a Institutului la o bancă din localitatea sediului Centrului și pentru operarea căruia Directorul Institutului acordă împuternicire Directorului Centrului pe durata mandatului acestuia din urmă.
  11. Centrele teritoriale sunt organizate și funcționează conform Regulamentului Cadru al Centrelor Teritoriale aprobat de Comisia Permanentă.
  12. Centrele teritoriale se înființează și se desființează prin hotărâre a Comisiei Permanente, cu consultarea Directorului Institutului.

Durata de funcționare a Institutului este nelimitată.

* 1. În vederea realizării scopului și îndeplinirii obiectivelor pentru care a fost înființat, Institutul desfășoară, în principal, următoarele activități:
     1. asigură desfășurarea examenului de primire în profesia de avocat în condițiile prevăzute de Lege și Statutul profesiei de avocat;
     2. organizează pregătirea și formarea profesională inițială a avocaților stagiari la standarde de competență profesională stabilite de organele profesiei;
     3. elaborează programele de studiu pentru pregătirea profesională inițială și continuă și propune Consiliului U.N.B.R. aprobarea acestora;
     4. elaborează, în conlucrare cu barourile, proiectul programului anual de realizare a pregătirii continue și propune Consiliului U.N.B.R. adoptarea acestuia;
     5. organizează examenul de absolvire a Institutului, în conformitate cu regulamentul de organizare și desfășurare aprobat de Consiliul U.N.B.R.;
     6. formulează puncte de vedere la solicitarea organismelor și instituțiilor interesate în obținerea unei opinii autorizate în domeniul juridic;
     7. asigură desfășurarea examenului de dobândire a titlului profesional de avocat definitiv conform Statutului profesiei de avocat;
     8. recunoaște formele de pregătire profesională continuă a avocaților definitivi și acordă puncte de pregătire profesională continuă, în conformitate cu Metodologia aprobată de Consiliul U.N.B.R.;
     9. orice alte activități compatibile cu scopul, obiectivele și Statutul Institutului.
  2. Activitățile de pregătire profesională inițială se desfășoară în conformitate cu strategia de formare și pregătire profesională adoptată de Consiliul U.N.B.R.
  3. La finalizarea activităților de formare inițială organizate de Institut, avocatul stagiar este obligat să susțină examenul de absolvire.
  4. Certificatul eliberat absolvenților care au promovat examenul de absolvire atestă formarea profesională inițială în profesia de avocat și are regimul prevăzut de lege în materia formării profesionale inițiale și în materia recunoașterii calificărilor profesionale reciproce a profesiilor legal reglementate.
  5. Pentru înscrierea la examenele organizate de Institut, pentru participarea la activitățile și programele de formare inițială și continuă ale acestuia, precum și pentru emiterea de opinii, avize sau elaborarea de studii, puncte de vedere etc. Institutul percepe taxe.
  6. Cuantumul taxelor percepute se stabilește în raport de durata și complexitatea activităților sau lucrărilor, precum și de costurile generate de organizarea sau elaborarea acestora, în baza hotărârilor adoptate de Comisia Permanentă și de organele profesiei.

# Capitolul II - Organizarea și funcționarea Institutului

* 1. Organele de conducere ale Institutului sunt:
     1. Comisia Permanentă a U.N.B.R., care îndeplinește, cu privire la Institut, funcția de Consiliu de conducere și are toate atribuțiile acestuia. În cuprinsul prevederilor prezentului Statut, dacă nu se prevede expres altfel, toate referirile la Comisia Permanentă au în vedere activitatea acesteia în calitate de organ de conducere la nivel național a Institutului;
     2. Președintele U.N.B.R.;
     3. Directorul Institutului.
  2. Pe lângă Comisia Permanentă funcționează un Consiliu Științific, cu rol consultativ.
  3. Comisia Permanentă este organul colectiv de conducere curentă a Institutului și își desfășoară activitatea sub autoritatea Consiliului U.N.B.R.
  4. Directorul Institutului nu participă la vot în privința hotărârilor Comisiei Permanente privind conducerea și administrarea I.N.P.P.A. Dacă nu este membru al Comisiei Permanente a U.N.B.R., în calitatea acesteia de organ colectiv de conducere a profesiei de avocat, Directorul Institutului are calitatea de invitat permanent la ședințele pe care aceasta le organizează în calitate de organ de conducere al Institutului.
  5. În chestiunile privind Institutul, convocarea Comisiei Permanente se face de către Președintele U.N.B.R., la inițiativa sa sau la solicitarea Directorului Institutului ori a unor membri ai Comisiei Permanente reprezentând cel puțin o treime din numărul membrilor acestuia.
  6. Ședințele Comisiei Permanente pot fi organizate și prin videoconferință sau prin vot exprimat în formă electronică sau în format mixt (fizic/videoconferință).
  7. La ședințele Comisiei Permanente pot participa, la invitația Președintelui U.N.B.R., și directorii structurilor teritoriale ale Institutului, persoane din cadrul autorităților administrației publice centrale și locale, barouri, instituții de învățământ, organizații non-guvernamentale, precum și alte persoane.
  8. Președintele U.N.B.R. prezidează ședințele Comisiei Permanente ce au ca obiect Institutul.
  9. În lipsa Președintelui, ședințele având ca obiect activitatea Institutului vor fi conduse de un vicepreședinte al U.N.B.R. sau de membru desemnat de Președinte.
  10. Președintele U.N.B.R. reprezintă Institutul în relațiile cu terții. În acest scop poate delega atribuțiile, în tot sau în parte, unui membru al Comisiei Permanente sau Directorului Institutului.
  11. Conducerea curentă a Institutului este asigurată de Directorul Institutului, numit de Comisia Permanentă pentru un mandat de patru ani, care poate fi reînnoit cel mult odată.
  12. Pentru activitatea depusă, Directorul Institutului primește o indemnizație stabilită de Comisia Permanentă.

Comisia Permanentă îndeplinește, în principal, următoarele atribuții principale:

* + 1. asigură elaborarea strategiei de formare profesionala la începutul profesiei și de formare continuă, precum și a strategiei de formare continuă la nivel de barouri, pe care le supune spre aprobare organelor profesiei;
    2. realizează studii și programe de politici profesionale pe domenii, care vor sta la baza elaborării și fundamentării actelor organelor profesiei privind organizarea și exercitarea profesiei de avocat;
    3. elaborează proiectul de modificare a Statutului Institutului, al Regulamentului examenului de primire în profesia de avocat și Regulamentului examenului de absolvire a Institutului, pe care le supune spre aprobare Consiliului U.N.B.R.;
    4. aprobă Regulamentul de organizare și funcționare a Institutului și Regulamentul Cadru al Centrelor Teritoriale;
    5. elaborează, cu consultarea Consiliului Științific și a Directorului Institutului, programele pentru formarea inițială și continuă a avocaților;
    6. elaborează, la propunerea Directorului Institutului și cu avizul Consiliului Științific, planul anual de formare inițială - curricula (discipline obligatorii, opționale, facultative, ateliere, stagii de practică), planul activităților extracurriculare, precum și al formelor de pregătire profesională continuă stabilite de organele profesiei;
    7. stabilește calendarul activității de formare inițială;
    8. aprobă procedura de evaluare și selecție a formatorilor în vederea organizării și desfășurării activităților de formare profesională inițială și continuă în cadrul Institutului și acordă sau retrage calitatea de formator, cu consultarea Directorului Institutului;
    9. stabilește, cu consultarea Directorului Institutului, modul de evaluare și notare a cursanților pe parcursul desfășurării pregătirii, precum și la finalul acesteia în vederea obținerii certificatului de absolvire, în conformitate cu regulamentul de examen;
    10. organizează colaborarea cu barourile în domeniul pregătirii profesionale;
    11. conlucrează cu organizații guvernamentale și neguvernamentale;
    12. stabilește taxele pentru activitatea de formare inițială și continuă, pentru elaborarea de către Institut a studiilor și opiniilor solicitate de alte entități decât barourile, Comisia Permanentă a U.N.B.R., Consiliul U.N.B.R., Casa de Asigurări a Avocaților și filialele acesteia, precum și pentru alte activități desfășurate de Institut;
    13. aprobă politica editorială, precum și promovarea imaginii Institutului;
    14. întocmește proiectul de buget și îl propune spre aprobare Consiliului U.N.B.R., controlează execuția bugetară și modul de gestionare a patrimoniului și a fondurilor de care dispune Institutul;
    15. aprobă convențiile de asociere, de cooperare și de parteneriat cu alte instituții de învățământ din țară și străinătate, precum și programele cu finanțare externă, în condițiile stabilite de organele profesiei;
    16. desemnează secretarul general al Institutului.
    17. aprobă nivelul remunerației formatorilor, cu luarea în considerare a resurselor structurilor teritoriale ale I.N.P.P.A.;
    18. alte atribuții cuprinse în prezentul Statut, precum și orice alte atribuții prevăzute de lege, Regulamentul Institutului sau stabilite de Consiliul U.N.B.R.
  1. În chestiunile privind Institutul, Comisia Permanentă își desfășoară activitatea în prezența a cel puțin jumătate plus unu din numărul membrilor care o compun și adoptă hotărâri cu majoritatea membrilor prezenți sau care își exprimă votul pe cale electronică. În caz de paritate a voturilor, decisiv este votul Președintelui U.N.B.R.
  2. Lucrările ședințelor sunt consemnate într-un proces verbal.
  3. Președintele U.N.B.R., în calitate de organ de conducere al Institutului, are următoarele atribuții principale:
     1. convoacă Comisia Permanentă în ședință ordinară sau extraordinară;
     2. reprezintă Institutul în relațiile cu celelalte autorități și instituții publice sau private, cu organizații și agenți economici, cu persoane fizice din țară și din străinătate, precum și în justiție;
     3. elaborează și prezintă Comisiei Permanente, spre însușire, strategia anuală de formare și perfecționare a avocaților;
     4. negociază și semnează contracte în numele Institutului;
     5. propune Comisiei Permanente aprobarea numirii în funcție a membrilor Consiliului Științific și a șefilor de departamente și de centre, conform prevederilor Art. 20;
     6. aprobă, la propunerea Directorului Institutului, premierea sau acordarea altor drepturi personalului din aparatul propriu al Institutului;
     7. ia măsuri pentru atragerea de noi surse de finanțare a activității Institutului și asigură dezvoltarea bazei materiale a acestuia;
     8. elaborează și supune spre aprobare Comisiei Permanente Regulamentul cadru de organizare și funcționare a centrelor teritoriale ale Institutului.
  4. Președintele U.N.B.R. poate delega o parte din atribuțiile sale, conform Art. 12(3) din prezentul statut.
  5. În exercitarea atribuțiilor care îi revin în baza prezentului Statut, Președintele U.N.B.R. emite ordine, care au caracter individual.
  6. Directorul I.N.P.P.A. are următoarele atribuții principale:
     1. asigură conducerea executivă curentă a Institutului;
     2. coordonează și controlează, sub aspect metodologic, activitatea centrelor teritoriale ale Institutului;
     3. coordonează departamentele Institutului, Centrul de relații internaționale și activitatea secretarului general, precum și activitatea personalului Institutului;
     4. coordonează, împreună cu Consiliul Științific, Centrul de studii și cercetare;
     5. pune în aplicare procedura de selecție a formatorilor aprobată de Comisia Permanentă și participă la aceasta;
     6. participă la activitatea de selectare, încadrare și promovare a personalului Institutului;
     7. controlează și evaluează periodic nivelul de realizare a atribuțiilor de serviciu de către personalul Institutului;
     8. stabilește legături de colaborare cu specialiști din alte instituții, în scopul îmbunătățirii activității de formare profesională inițială și continuă a avocaților;
     9. reprezintă Institutul în raporturile cu entitățile cu care Institutul a încheiat convenții de asociere, cooperare sau parteneriat precum și, cu acordul Președintelui U.N.B.R., cu alte entități de drept public sau privat;
     10. întocmește și prezintă, la solicitarea Președintelui U.N.B.R., dări de seamă asupra activității desfășurate în cadrul departamentelor și centrelor Institutului, serviciului de secretariat și tehnico-administrativ, serviciului de contabilitate, audit intern și control financiar ale Institutului, propunând măsuri pentru îmbunătățirea acesteia;
     11. emite decizii de acordare a punctelor de pregătire profesională continuă, cu respectarea Metodologiei adoptate de Consiliul U.N.B.R.;
     12. organizează controlul îndeplinirii sarcinilor de către personalul din subordine și urmărește realizarea măsurilor dispuse;
     13. angajează prin concurs organizat în condițiile legii și eliberează din funcție personalul serviciului de secretariat și tehnico-administrativ și al serviciului de contabilitate, audit intern și control financiar ale Institutului;
     14. aplică, în condițiile legii, sancțiuni disciplinare personalului Institutului și ia măsuri pentru recuperarea prejudiciilor cauzate;
     15. dispune măsuri în vederea asigurării condițiilor corespunzătoare de lucru pentru angajați;
     16. răspunde de buna administrare și gospodărire a patrimoniului Institutului;
     17. urmărește elaborarea lucrărilor realizate în numele Institutului, precum și înaintarea acestora către destinatari;
     18. asigură comunicarea, către persoanele interesate, a actelor, în termen de 30 zile de la data emiterii acestora sau, după caz, a solicitării;
     19. este ordonator de plăți;
     20. semnează certificatele și atestatele eliberate avocaților care au absolvit studiile în cadrul Institutului;
     21. orice alte atribuții stabilite de Comisia Permanentă sau de Președintele U.N.B.R.
  7. În exercitarea atribuțiilor sale, directorul emite decizii.
  8. Directorul I.N.P.P.A. își poate delega temporar atribuțiile, în tot sau în parte, șefilor de departamente sau ai centrelor subordonate.
  9. Pe lângă Comisia Permanentă funcționează, cu rol consultativ, un Consiliu Științific.
  10. Consiliul Științific este format din 5 membri, desemnați de Comisia Permanentă, la propunerea Președintelui U.N.B.R.
  11. Membrii Consiliului Științific sunt avocați definitivi având o reputație profesională neștirbită și care dispun de vastă experiență didactică, în calitate de cadre didactice titulare sau asociate în învățământul juridic superior sau de formatori în sistemul Institutului.
  12. Fiecare membru al Consiliului Științific va avea calitatea de consultant științific pentru unul din următoarele domenii:
      1. drept civil;
      2. drept procesual civil;
      3. drept penal;
      4. drept procesual penal;
      5. organizarea și exercitarea profesiei de avocat.
  13. Pentru activitatea depusă membrii Consiliului Științific primesc o indemnizație stabilită de Comisia Permanentă.
  14. Consiliul Științific al Institutului are, în principal, următoarele atribuții:
      1. avizează planul anual de formare inițială, programele analitice, precum și planul anual de pregătire profesională continuă al Institutului;
      2. propune criterii de selecție a personalului de specialitate al Institutului;
      3. coordonează, alături de Directorul Institutului, Centrul de studii și cercetare al Institutului;
      4. coordonează Centrul de istorie a avocaturii al Institutului;
      5. coordonează publicațiile științifice ale Institutului;
      6. alte atribuții stabilite de Comisia Permanentă.
  15. În exercitarea atribuțiilor sale, Consiliul Științific emite avize cu caracter consultativ.
  16. Funcționarea Consiliului Științific este reglementată prin Regulamentul de organizare și funcționare a Institutului.

1. 1. În cadrul Institutului funcționează următoarele structuri, ale căror atribuții sunt stabilite prin Regulamentul de organizare și funcționare a Institutului:
      1. Departamentul pentru formarea profesională inițială;
      2. Departamentul pentru formarea profesională continuă;
      3. Centrul de studii și cercetare ;
      4. Centrul de istorie a avocaturii;
      5. Centrul de relații internaționale.
   2. Departamentele (pentru formarea profesională inițială și pentru formarea profesională continuă) și Centrul pentru relații internaționale sunt coordonate de Directorul Institutului.
   3. Centrul de studii și cercetare este coordonat de Consiliul Științific și de Directorul Institutului.
   4. Centrul de istorie a avocaturii este coordonat de Consiliul Științific.
   5. Departamentele și centrele sunt conduse de șefii de departamente și, respectiv, de centre, desemnați de Comisia Permanentă, după cum urmează:
      1. Șefii de departamente și șeful Centrului pentru relații internaționale - la propunerea Directorului Institutului;
      2. Șeful Centrului de studii și cercetare – la propunerea comună a Consiliului Științific și a Directorului Institutului;
      3. Șeful Centrului de istorie a avocaturii – la propunerea Consiliului Științific.
   6. La propunerea Directorului Institutului, Comisia Permanentă poate aproba înființarea altor departamente sau centre de cercetare.
   7. În cadrul Institutului se constituie și funcționează, conform hotărârii Comisiei Permanente:

- un serviciu de secretariat și tehnico-administrativ, și

- un serviciu de contabilitate, audit intern și control financiar

subordonate Directorului Institutului.

* 1. Coordonarea serviciului de secretariat și tehnico-administrativ este asigurată de secretarul general al Institutului iar cea a serviciului de contabilitate, audit intern și control financiar este asigurată de conducătorul acestei structuri.
  2. Patrimoniul Institutului se constituie din:
     1. resurse provenite de la bugetul U.N.B.R. și bugetele barourilor;
     2. donații, sponsorizări sau legate;
     3. venituri realizate din activități directe;
     4. alte venituri realizate în condițiile legii.
  3. Fondurile Institutului vor fi utilizate în vederea realizării obiectivelor acestuia, cu aprobarea Comisiei Permanente.
  4. Pentru activitățile desfășurate de Institut (formare profesională inițială și continuă, studii, puncte de vedere, proiecte de acte normative etc.) se percep taxe ce vor fi stabilite de Comisia Permanentă, la propunerea Președintelui U.N.B.R..

Organizarea și funcționarea Institutului și a activităților de formare inițială și continuă desfășurate în cadrul acestuia sunt detaliate în Regulamentul de organizare și funcționare a acestuia, aprobat de Comisia Permanentă.

# Capitolul III - Dizolvarea și lichidarea Institutului

* 1. Institutul se dizolvă:
     1. prin hotărâre a Consiliului U.N.B.R.;
     2. atunci când scopul pentru care a fost înființat nu mai poate fi realizat;
     3. pentru orice alte cauze prevăzute de lege.
  2. În caz de dizolvare, Institutul intră în lichidare, iar activul net rămas după realizarea pasivului se atribuie U.N.B.R., în condițiile legii.

# Capitolul IV - Dispoziții finale

Prezentul Statut intră în vigoare la data adoptării lui de către Consiliul U.N.B.R.

Pe data aprobării prezentului Statut își încetează aplicabilitatea Statutul aprobat anterior și se abrogă orice alte dispoziții contrare.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Avocat Dr. Traian Cornel Briciu**

**Președintele U.N.B.R.**